[1. PRIDOBITEV DAVČNE ŠTEVILKE ZA NOVOROJENČKA](#_Toc384295665)

[2. PRIDOBITEV DAVČNE ŠTEVILKE ZA TUJO FIZIČNO OSEBO](#_Toc384295666)

[3. ODMERA DOHODNINE NA LETNI RAVNI](#_Toc384295667)

[4. MEDNARODNA OBDAVČITEV POSAMEZNIKA](#_Toc384295673)

[5. OLAJŠAVA ZA VZDRŽEVANE DRUŽINSKE ČLANE](#_Toc384295686)

[6. NAMENITEV DELA DOHODNINE ZA DONACIJE](#_Toc384295694)

[7. OSEBNO DOPOLNILNO DELO](#_Toc384295699)

[8. LASTNIŠTVO ALI UPORABA NEPREMIČNINE](#_Toc384295705)

[9. DOBIČEK ZARADI SPREMEMBE NAMEMBNOSTI ZEMLJIŠČ](#_Toc384295708)

[10. ODDAJANJE PREMOŽENJA V NAJEM – od 1. 1. 2013 dalje](#_Toc384295710)

[11. PRODAJA NEPREMIČNINE](#_Toc384295711)

[12. PRIDOBITEV NOVEGA PREVOZNEGA SREDSTVA](#_Toc384295714)

[13. PRIDOBITEV RABLJENEGA PREVOZNEGA SREDSTVA](#_Toc384295718)

[14. VELIKE DRUŽINE – uveljavljanje vračila DMV](#_Toc384295721)

[15. INVALIDI – uveljavljanje vračila DMV](#_Toc384295727)

[16. RABLJENO VOZILO IZ TUJINE – NA KAJ MORAMO BITI POZORNI](#_Toc384295733)

[17. OBDAVČITEV VODNIH PLOVIL](#_Toc384295734)

[18. OBDAVČITEV DARIL, KI JIH PREJME FIZIČNA OSEBA](#_Toc384295736)

[19. DEDOVANJE](#_Toc384295737)

[20. OBDAVČITEV V NAGRADNIH IGRAH](#_Toc384295738)

[21. OBDAVČITEV IGER NA SREČO](#_Toc384295743)

[22. OBDAVČITEV OBRESTI](#_Toc384295744)

[23. PRODAJA VREDNOSTNIH PAPIRJEV](#_Toc384295746)

[24. OBDAVČITEV DIVIDEND](#_Toc384295747)

[25. ODPIS, ODLOG, OBROČNO PLAČILO DAVKA](#_Toc384295748)

[26. PRITOŽBA](#_Toc384295749)

[27. DAVČNA IZVRŠBA](#_Toc384295757)

28 NAKUP PREK SPLETA IZ TRETJIH DRŽAV …………………………………………………………

29. PRIJAVA IN PLAČEVANJE TROŠARINE PRI PROIZVODNJI ŽGANJA ZA FIZIČNE OSEBE…..

30. VRAČILO TROŠARINE OBDELOVALCEM ZEMLJIŠČ ZA FIZIČNE OSEBE ……………………

**1. PRIDOBITEV DAVČNE ŠTEVILKE ZA NOVOROJENČKA**

Novorojenček, s stalnim oziroma začasnim prebivališčem v Sloveniji, se vpiše v davčni register po uradni dolžnosti. To pomeni, da vpis izvede urad samoiniciativno. Potrdilo o davčni številki novorojenčka prejmeta starša po pošti približno v mesecu dni po otrokovem rojstvu.

**Se vam s potrdilom mudi?**

Če želite potrdilo o davčni številki takoj po rojstvu vašega otroka (potrebujete ga npr. za uveljavljanje olajšave za vzdrževanega družinskega člana), ga lahko pridobite na kateremkoli uradu. Seznam uradov s kontaktnimi podatki je objavljen na spletni strani uprave. S seboj morate imeti izpolnjen **obrazec DR-02** (obrazec lahko dobite tudi na uradu), veljaven identifikacijski dokument (osebna izkaznica ali potni list) in otrokov rojstni list. Tudi v tem primeru potrdilo o dodeljeni davčni številki za novorojenčka prejmete takoj oziroma v nekaj dneh po pošti.

**Ali ste vedeli?**

Davčna številka je sestavljena iz osmih številk; sedem je naključno izbranih, osma pa je izračunana po posebnem modulu.

# 2. PRIDOBITEV DAVČNE ŠTEVILKE ZA TUJO FIZIČNO OSEBO

Fizična oseba, ki v Sloveniji nima stalnega ali začasnega prebivališča, pa dosega na njenem območju obdavčljive dohodke ali je lastnik obdavčljivega premičnega ali nepremičnega premoženja, mora uradu predložiti prijavo za vpis v davčni register.

**Kakšen je postopek pridobitve?**

Izpolniti je treba **obrazec DR-02** (dostopen je tudi v angleškem jeziku) in ga vložiti na katerikoli urad. Seznam uradov s kontaktnimi podatki je objavljen na spletni strani uprave. Postopek se lahko izvede na tri načine:

* običajno se vloga odda osebno na uradu. S seboj je poleg obrazca DR-02 treba imeti identifikacijski dokument (osebna izkaznica ali potni list),
* lahko se pooblasti rezidenta Slovenije, da prijavo opravi v vašem imenu. V tem primeru mora pooblaščenec na urad prinesti vaš podpisan obrazec DR-02, pooblastilo in kopijo vašega identifikacijskega dokumenta,
* če boste prijavo pošiljali po pošti, je treba k obrazcu DR-02 priložiti kopijo identifikacijskega dokumenta.

Potrdilo o dodeljeni davčni številki boste prejeli takoj oziroma v nekaj dneh po pošti.

**Ali ste vedeli?**

Vse informacije o dodelitvi davčne številke za tujce so na spletnih straneh uprave objavljeni tudi v angleškem jeziku.

# 3. ODMERA DOHODNINE NA LETNI RAVNI

Dohodnina je davek od dohodkov fizičnih oseb. Od leta 2008 odmera dohodnine poteka na podlagi informativnih izračunov dohodnine (IID), ki jih zavezanci prejmejo na dom. IID je sestavljen na podlagi uradnih evidenc, podatkov izplačevalcev dohodkov in podatkov o vzdrževanih družinskih članih, ki so jih davčnemu organu do 5. februarja posredovali zavezanci za dohodnino.

Kdo prejme informativni izračun (IID)?

IID prejmejo fizične osebe, če so njeni dohodki v letu 2013, od katerih se plačuje dohodnina, presegli **3.302,70 EUR**. Ne glede na navedeno bodo IID prejeli tudi študentje, ki so upravičeni do študentske olajšave, če njihovi dohodki prejeti za delo preko študentskega servisa presegajo 2.477,03 EUR. IID prejmejo tudi upokojenci, ki so prejeli pokojnino, od katere je bila odtegnjena in plačana akontacija dohodnine, ali pa so pri akontaciji dohodnine uveljavljali vzdrževane družinske člane. Prejemniki IID bodo tudi upokojenci, ki so poleg pokojnine prejeli dohodke (od katerih se plačuje dohodnina), višje od 80 EUR.

Prejem informativnega izračuna dohodnine (IID)

IID mora DURS odpremiti najpozneje do 31. maja. Če ga zavezanec do 15. junija ne prejme na dom, se mora obrniti na svoj pristojni urad in povprašati, ali mu je bil morda izdan. O tem lahko povpraša tudi virtualno davčno asistentko VIDO, ki je dostopna na spletni strani uprave. IID se namreč izdaja z navadno pošto (ne priporočeno) in lahko se zgodi, da se je IID kje izgubil. Če s strani urada prejme informacijo, da mu je bil IID izdan, lahko s strani tega urada prejme brezplačno kopijo IID. Če mu IID ni bil izdan, mora do 31. julija sam vložiti **obrazec**, ki se imenuje »Napoved za odmero dohodnine za leto \_\_\_:«. Omenjeno napoved mora vložiti tudi, če preneha biti rezident. Vloži jo najpozneje do odhoda iz Slovenije.

Dva svežnja

IID-ji se izdajajo v dveh svežnjih. Polovica jih je izdanih konec marca, druga polovica pa konec maja. V drugem svežnju so običajno vključeni zavezanci, ki so uveljavljali vzdrževane družinske člane, imeli katastrski dohodek, dohodek iz tujine, dohodek iz dejavnosti itd.

Kaj storiti, ko prejmete informativni izračun dohodnine?

Vsak zavezanec mora IID natančno pregledati. Če ugotovi, da je izračun korektno sestavljen, mu ni treba storiti ničesar, ker po 30 dneh od datuma odpreme avtomatično postane odmerna odločba. Če pa se z izračunom ne strinja, mora najpozneje v 30 dneh od datuma odpreme podati ugovor **na obrazcu**, ki ga pošlje na urad, ki je izdal IID. Na podlagi ugovora bo DURS najpozneje do 31. oktobra izdal odločbo o odmeri dohodnine, zoper katero pa se lahko zavezanec pritoži, če se z njo ne strinja.

Zavezanci, ki so registrirani v sistem eDavki (imajo digitalno potrdilo), lahko prek tega portala pregledujejo IID in vlagajo ugovore.

Vračilo in doplačilo dohodnine

Zavezanci, ki imajo vračilo dohodnine, bodo sredstva dobili nakazan na transakcijski račun v 60 dneh od datuma odpreme IID. Tisti, ki imajo doplačilo dohodnine, pa morajo v 60 dneh od datuma odpreme IID znesek poravnati. Slednjim je k IID-ju priložen tudi plačilni nalog. Datumi vračil in doplačil dohodnine so navedeni na zadnji strani te brošure.

**Ali ste vedeli?**

* Dohodnino si lahko izračunate sami s pomočjo programa, ki je objavljen na spletni strani urada.
* Vračilo dohodnine lahko pričakujete konec maja ali konec julija (odvisno od svežnja).

# 4. MEDNARODNA OBDAVČITEV POSAMEZNIKA

Zavezanec za dohodnino je fizična oseba, ki je lahko rezident ali nerezident Slovenije.

Rezidenti Slovenije so osebe, ki so zavezane za plačilo dohodnine od vseh dohodkov, ki imajo vir v Sloveniji in od dohodkov, ki imajo vir izven Slovenije.

Nerezidenti Slovenije pa so zavezani za plačilo dohodnine od dohodkov z virom v Sloveniji.

Ureditev rezidentskega statusa ob odhodu na delo v tujino

Ob odhodu posameznika na delo v tujino za dlje časa, je treba za davčne namene urediti rezidentski status pri pristojnem uradu, glede na kraj svojega stalnega prebivališča. Zavezanec to stori z oddajo vloge ter z izpolnitvijo (neobveznega) vprašalnika: Ugotovitev rezidentskega statusa – odhod iz Republike Slovenije. Davčni organ odloči o statusu zavezanca z odločbo. Posameznik je dolžan izplačevalce dohodkov v Sloveniji obvestiti o ugotovljenem davčnem statusu.

Vlogi je smiselno priložiti čim več dokazil v smeri dejanskega prebivanja v tujini, in potrdilo o rezidentstvu druge države pogodbenice.

Rezident Slovenije – delo v tujini

Davčni zavezanec mora napovedati dohodke iz zaposlitve, dosežene v tujini, in sicer:

1. v medletnih napovedih za odmero akontacije dohodnine, v katerih lahko, poleg davčnih olajšav, uveljavlja tudi davek, plačan v tujini, obvezne prispevke za socialno varnost in stroške prehrane in prevoza, idr. in
2. v ugovoru zoper informativni izračun dohodnine oziroma v letni napovedi odmere dohodnine do 31.7. za preteklo leto, kateri lahko priloži Vlogo za uveljavljanje zmanjšanja davčne osnove od dohodka iz delovnega razmerja za stroške v zvezi z delom v tujini.

Davčnemu zavezancu se odbitek davka, plačanega v tujini ali oprostitev pri izračunu in poračunu dohodnine na letni ravni prizna le, če uveljavlja odbitek davka ali oprostitev tudi v ugovoru zoper informativni izračun dohodnine oziroma v napovedi.

**Drugi kriteriji za status rezidenta Slovenije so:**

* običajno prebivališče v Sloveniji,
* središče osebnih (družina) in ekonomskih interesov v Sloveniji ali
* navzočnost v Sloveniji več kakor 183 dni, idr.

Plačani davek v tujini se pri odmeri slovenske dohodnine poračuna, **tako da zavezanec v Sloveniji doplača le morebitno razliko med tujo in slovensko dohodnino.**

**Ali ste vedeli?**

Kadar ima posameznik v Sloveniji prijavljeno stalno prebivališče, kjer živi tudi njegova družina, delo pa opravlja v tujini, se šteje za rezidenta Slovenije.

|  |  |
| --- | --- |
| **OBVEZNOSTI IN PRAVICE REZIDENTA** | **OBVEZNOSTI IN PRAVICE NEREZIDENTA** |
| ste zavezanec za dohodnino od svetovnega dohodka (tj. od dohodka **iz virov v Sloveniji in od dohodka iz virov izven Slovenije**), upoštevaje določbe mednarodnih pogodb o izogibanju dvojnega obdavčevanja | ste zavezanec za dohodnino od dohodka z virom v Sloveniji, upoštevaje določbe mednarodnih pogodb o izogibanju dvojnega obdavčevanja |
| morate oddajati letno napoved za odmero dohodnine, v primeru, da ne dobite informativnega izračuna | ne oddajate letne napovedi za odmero dohodnine, ker se akontacija dohodnine šteje za dokončen davek |
| ste zavezanec za dohodnino po progresivnih stopnjah | ste zavezanec za dohodnino po določenih stopnjah |
| lahko uveljavljate vse olajšave in zmanjšanja davčne osnove, določene za rezidente | na splošno niste upravičeni do olajšav in zmanjšanj davčne osnove, določenih za rezidente |

# 5. OLAJŠAVA ZA VZDRŽEVANE DRUŽINSKE ČLANE

Kdo je lahko vzdrževani družinski član (VDČ)?

VDČ so lahko brez omejitev otroci do 18. leta starosti. Vsi ostali (npr. starejši otroci od 18 let, zakonski partnerji in starši zavezanca) pa morajo izpolnjevati posebne pogoje, ki so predstavljeni v navodilih za izpolnjevanje Vloge za uveljavljanje posebne olajšave za vzdrževane družinske člane pri informativnem izračunu dohodnine.

Dva načina uveljavljanja olajšave

Vzdrževane družinske člane (VDČ) lahko zavezanci za dohodnino uveljavljajo pri izračunu akontacije dohodnine (na mesečni ravni) ali pri informativnem izračunu akontacije dohodnine (na letni ravni). Zavezanec, ki ne prejme informativnega izračuna dohodnine, lahko olajšavo uveljavlja v napovedi za odmero dohodnine.

Uveljavljanja olajšave na mesečni ravni

Če se zavezanec odloči, da bo VDČ uveljavljal med letom pri izračunu akontacije dohodnine, **mora svojemu delodajalcu** dostaviti izpolnjen **obrazec**, ki se imenuje »Obvestilo o uveljavljanju olajšave za vzdrževane družinske člane pri izračunu akontacije dohodnine«. Zaradi medletnega načina uveljavljanja olajšave bo imel zavezanec višjo mesečno neto plačo, kot bi jo imel sicer.

Uveljavljanje olajšave na letni ravni

Zavezanec, ki med letom ni uveljavljal olajšave, in tisti, ki želi medletno olajšavo spremeniti, mora najpozneje do 5. februarja na svoj pristojni urad vložiti **obrazec**, ki se imenuje »Vloga za uveljavljanje posebne olajšave za vzdrževane družinske člane pri informativnem izračunu dohodnine«.

Kakšne bodo posledice, če olajšave ne uveljavljam?

Če olajšave ne boste uveljavljali niti na mesečni niti na letni ravni, boste na dom prejeli informativni izračun dohodnine (IID), v katerem olajšava ne bo upoštevana. Zaradi tega boste imeli v svojem IID-ju večje doplačilo oz. manjše vračilo dohodnine, kot sicer. Če jo boste želeli uveljavljati, boste morali podati ugovor zoper informativni izračun dohodnine. V ugovoru se olajšava še da uveljavljati, vendar boste morebitno vračilo dohodnine prejeli nekaj mesecev kasneje, kot sicer.

Kdo uveljavlja olajšavo?

Če otrok izpolnjuje pogoje za uveljavljanje olajšave za VDČ, ga lahko uveljavlja eden izmed staršev ali pa oba. V slednjem primeru si morata starša čas uveljavljanja razdeliti tako, da njuna vsota ne preseže 12 mesecev (npr. vsak po 6 mesecev). Če se ne moreta sporazumeti, kdo bo uveljavljal olajšavo za istega vzdrževanega družinskega člana, se prizna vsakemu sorazmerni del olajšave (vsakemu polovica).

Uveljavljanje olajšave za vzdrževane družinske člane je PRAVICA in ne obveznost. Treba pa jo je izkoristiti. Možnosti za to je veliko. Tisti, ki pozabite, imate možnost uveljavljanja olajšave še v ugovoru zoper IID.

**Ali ste vedeli?**

Običajno se najbolj izplača, če olajšavo za otroka uveljavlja starš, ki ima večjo plačo.

**Zgolj za ponazoritev:**

Če posameznik pri povprečni plači uveljavlja otroka kot olajšavo na mesečni ravni, ima zaradi tega okoli 50 EUR višjo neto plačo, če pa otroka kot olajšavo uveljavlja na letnem nivoju, pa ima zaradi tega okoli 600 EUR višje vračilo dohodnine, kot sicer.

# 6. NAMENITEV DELA DOHODNINE ZA DONACIJE

Vsak zavezanec za dohodnino lahko del svoje odmerjene dohodnine (do 0,5 %) nameni za donacije organizacijam, ki delujejo s splošno koristnim namenom.

Kako doniram?

V ta namen mora (kadarkoli želi) izpolniti poseben [**obrazec**](http://www.durs.gov.si/fileadmin/durs.gov.si/pageuploads/Davki-predpisi_in_pojasnila/Dohodnina/Obrazci-FIZICNE_OSEBE/177b.pdf), ki se imenuje »Zahteva za namenitev dela dohodnine za donacije« in ga poslati na svoj pristojni urad. Zahteva se bo upoštevala za tisto odmerno leto, v katerem je bila poslana. Povedano drugače: zahteva, ki se pošlje v letu 2014, se bo upoštevala pri odmeri dohodnine za leto 2014, ki pa se izvaja v letu 2015. **Enkrat že vložena zahteva velja za nedoločen čas.** To pomeni, da je ni treba vlagati vsako leto.

Če želi zavezanec svojo odločitev spremeniti in donacijo nameniti komu drugemu, mora vložiti novo zahtevo, ki bo razveljavila staro. Davčni organ bo torej upošteval zadnjo veljavno zahtevo, s katero bo razpolagal na dan 31. decembra leta, za katero se odmerja dohodnina. Pri tem je potrebno dodati, da če upravičenca, ki je bil na zadnjem objavljenem seznamu upravičencev, v času vložitve zahteve ni na seznamu upravičencev do donacij za leto, za katero se odmerja dohodnina, postane zahteva v delu, ki se nanaša na namenitev temu upravičencu, neveljavna.

Ali lahko doniram samo eni organizaciji?

Zavezanec lahko nameni donacijo enemu ali največ petim organizacijam. Te so objavljene na posebnem seznamu, ki je objavljen na spletni strani uprave. Če se donacija nameni enemu upravičenci, se mu lahko dodeli največ 0,5 % od odmerjene dohodnine, če pa se razdeli med 5 upravičencev, pa vsakemu pripada 0,1%.

Kaj donacija pomeni za mojo odmero?

Višina donacije je odvisna od višine odmerjene dohodnine. Donacija ne vpliva na višino vračila ali doplačila dohodnine zavezanca. Povedano drugače: tisti, ki se odloči za takšen način doniranja, ne bo v ničemer finančno prikrajšan. Če se za donacijo ne odloči, gre 0,5 % od odmerjene dohodnine (skupaj z ostalimi 99,5 %) v proračun RS.

Upravičenci za donacije

Na seznamu je objavljenih skoraj 5.000 upravičencev za namenitev dela dohodnine za donacije, med katerimi so npr. humanitarne organizacije, zdravstvene, kulturne, športne, religiozne, organizacije s področja zaščite in reševanje ter tudi sindikati in politične stranke.

Če se želi organizacija (ki še ni uvrščena na seznam) uvrstiti na seznam upravičencev za namenitev dela dohodnine za donacije, se mora obrniti na svoje pristojno resorno ministrstvo. To je ministrstvo, ki vsebinsko pokriva področje njenega delovanja.

**Ali ste vedeli?**

* Večja, ko je odmera dohodnine, večja je donacija. Povprečna donacija znaša 12 EUR. Za donacijo se je doslej odločil vsak tretji zavezanec za dohodnino.
* Skupaj se na leto tako donira okoli 3 MIO EUR.

# 7. OSEBNO DOPOLNILNO DELO

Za osebno dopolnilno delo se šteje, kadar posameznik osebno sam opravlja dela pomoči v gospodinjstvu in njim podobna dela, nabira in prodaja gozdne sadeže in zelišča ter opravlja druga manjša dela, kot npr. izdelovanje izdelkov domače in umetne obrti. Podroben seznam del, ki se štejejo kot osebno dopolnilno delo, je objavljen na spletni strani DURS.

Kdo lahko opravlja takšno delo?

Takšno delo lahko opravlja posameznik, ki je brezposeln, zaposlen ali pa upokojenec in iz tega naslova na letni ravni ne presega dohodkov minimalne letne plače iz preteklega leta. Za leto 2012 je to 9.403,92 EUR. Znesek minimalne plače po mesecih je objavljen na spletni strani DURS.

Prijava osebnega dopolnilnega dela

Posameznik, ki želi opravljati osebno dopolnilno delo, mora takšno delo prijaviti upravni enoti, na območju katere ima stalno oziroma začasno prebivališče. To stori z **obrazcem**, ki se imenuje »Obrazec priglasitve opravljanja osebnega dopolnilnega dela«.

Poročanje

Davčnemu organu mora trimesečno (**do desetega dne v mesecu)** dostaviti podatke o doseženem prihodku iz naslova osebnega dopolnilnega dela za pretekle 3 mesece na **obrazcu**, ki se imenuje »Obrazec o podatkih o doseženih prihodkih iz naslova osebnega dopolnilnega dela«. V podatkih o doseženem prihodku morajo biti navedeni skupni znesek doseženega prihodka in posamezni zneski in številke ter datumi računov, ki so bili izstavljeni za opravljeno osebno dopolnilno delo fizičnim in pravnim osebam. Na podlagi te napovedi se ne bo delala odmera davka, ampak zgolj kontrola limita letnih dohodkov.

Dohodki, prejeti od fizičnih oseb

Dohodki iz osebnega dopolnilnega dela se obravnavajo kot dohodki iz drugega pogodbenega razmerja. Če bo zavezanec npr. prodajal izdelke fizičnim osebam, mora enkrat mesečno (do desetega dne v mesecu) vložiti **obrazec**, ki se imenuje »Napoved za odmero akontacije dohodnine od dohodka iz zaposlitve - dohodek iz drugega pogodbenega razmerja«. V tej napovedi napove vse dohodke, ki jih je v preteklem mesecu prejel od fizičnih oseb. Davčni organ mu bo mesečno izdal odločbo o višini akontacije dohodnine v višini 25 % od davčne osnove, ki je dohodek, zmanjšan za normirane stroške v višini 10 % dohodka. Če se predložijo računi, pa se lahko osnova zmanjša še za stroške prevoza in nočitve v zvezi z opravljanjem tega dela ali storitve.

Dohodki, prejeti od pravnih oseb ali s.p-jev

Če zavezanec dosega dohodke od pravne osebe ali s.p.-ja, pa mu ni treba napovedovati teh dohodkov, ker bo kupec izračunal in plačal akontacijo dohodnine kot davčni odtegljaj.

**Ali ste vedeli?**

Vsi dohodki iz tega naslova (tudi od pravnih oseb in s.p-jev) se vštevajo v letno odmero dohodnine.

# 8. LASTNIŠTVO ALI UPORABA NEPREMIČNINE

Lastniki ali uporabniki nepremičnin so lahko zavezanci za Nadomestilo za uporabo stavbnega zemljišča (NUSZ), lastniki pa tudi za Davek od premoženja. Lahko so, ni pa nujno.

Nadomestilo za uporabo stavbnega zemljišča (NUSZ)

V zvezi z NUSZ davčni organ le izvaja odmero in pobiranje te dajatve za občino. Pristojni davčni organ odmeri NUSZ v roku treh mesecev po prejemu podatkov, ki mu jih posreduje občina. V tem primeru zavezancu izda odločbo s plačilnim nalogom. Odločba se izda po uradni dolžnosti (zavezanec ne vlaga nobenih napovedi). Zavezanec za plačilo NUSZ je neposredni uporabnik nepremičnine. To ni nujno ravno lastnik, lahko je tudi najemnik.

**Oprostitev NUSZ**

Plačilo NUSZ se na lastno zahtevo za dobo 5 let oprosti občanu, ki je kupil novo stanovanje kot posamezen del stavbe ali zgradil, dozidal oziroma nadzidal družinsko stanovanjsko hišo. Občina lahko predpiše oprostitev oziroma delno oprostitev plačila nadomestila za uporabo stavbnega zemljišča tudi za občane z nižjimi dohodki. V obeh primerih je treba na občino poslati dopis, ki ga zavezanec običajno sestavi sam. Določene občine pa imajo na svojih spletnih straneh za ta namen objavljene svoje obrazce.

**Ali ste vedeli?**

Posamezna občina se lahko odloči, da za nepremičnine na njenem območju ne bo pobirala NUSZ-ja. Od 212 občin te dajatve ne pobira le ena občina.

Davek od premoženja

Drugi davek, ki ga (lahko) plača lastnik ali uživalec nepremičnine pa je Davek od premoženja. Ta davek plačujejo fizične osebe, ki posedujejo stavbe, dele stavb, stanovanja in garaže, prostore za počitek oziroma rekreacijo. Zavezanec mora vložiti napoved v 15 dneh od nakupa nepremičnine (ali od izdaje dovoljenja za uporabo) in to pri uradu, kjer nepremičnina leži. **Obrazec** se imenuje »*Napoved za odmero davka od premoženja*«. Osnova za davek od premoženja je vrednost stavbe ali prostora. Davčni organ zavezancu izda odločbo s plačilnim nalogom.

**Oprostitev davka od premoženja**

Če stanovanjska površina stavbe (v kateri ima zavezanec ali njegovi ožji družinski člani stalno prebivališče) meri manj kot 160 m2, se davek ne odmeri. Prav tako so tega davka začasno oproščeni prvi lastniki novih stanovanjskih hiš oziroma stanovanj in garaž in to za dobo 10 let. Oprostitev do 160 m2 se prizna avtomatično. Za vse ostale oprostitve mora zavezanec na davčnemu organu do 31. januarja poslati posebno vlogo, ki jo napiše sam, saj obrazca za to ni predvidenega. Zakonodaja dopušča še nekatere oprostitve, ki pa so natančno opisane na spletni strani uprave. Na omenjeni spletni strani so navedene tudi stopnje tega davka, ki so odvisne od vrednosti premoženja.

# 9. DOBIČEK ZARADI SPREMEMBE NAMEMBNOSTI ZEMLJIŠČ

# Z davkom na dobiček zaradi spremembe namembno­sti zemljišč se obdavči kapitalski dobiček od prodaje zemljišč, ki se ob odsvojitvi štejejo za zemljišča za gradnjo stavb.

Pri ugotavljanju davčne obveznosti se upoštevajo prodaje zemljišč od 31. 5. 2012 dalje, ne glede na to, kdaj je bilo zemljišče pridobljeno ali kdaj je prišlo do spremembe namembnosti.

**Davčni zavezanec**

Davčni zavezanec za davek na dobiček zaradi spremem­be namembnosti zemljišč je prodajalec zemljišča (fizična in pravna oseba).

**Davčna osnova**

Davčna osnova je razlika med vrednostjo zemljišča ob odsvojitvi, zmanjšano za stroške odsvojitve, in vrednostjo zemljišča ob pridobitvi, povečano za stroške pridobitve.

Če je bilo zemljišče pridobljeno pred 1. junijem 2012, se kot vrednost zemljišča ob pridobitvi šteje posplošena tržna vrednost, kot bi bila zanj določena na dan 1. junija 2012 s sis­temom množičnega vrednotenja ob upoštevanju rabe zemljišča pred spremembo namembnosti v zemljišče za gradnjo stavb. Ne glede na prejšnji stavek lahko davčni zavezanec dokazuje vrednost zemljišča ob pridobitvi z listino o pridobitvi zemljišča.

Če je vrednost zemljišča ob odsvojitvi, kot jo izkazuje listina o odsvojitvi nižja, kot bi bila posplošena tržna vrednost takega zemljišča ob upoštevanju spremembe namembnosti, se kot vrednost zemljišča ob odsvojitvi šteje posplošena tržna vrednost, kot bi bila na dan odsvojitve določena zemljišču ob upoštevanju spremembe namembnosti v zemljišče za gradnjo stavb.

**Davčna stopnja**

Davčne stopnje za davek na dobiček zaradi spremembe namembnosti zemljišča znašajo:

* 25 %, če je od spremembe namembnosti v zemljišče za gradnjo stavb do prodaje minilo manj kot eno leto,
* 15 %, če je od spremembe namembnosti v zemljišče za gradnjo stavb do prodaje minilo eno do manj kot tri leta, in
* 5 %, če je od spremembe namembnosti v zemljišče za gradnjo stavb do prodaje minilo od treh let do vključno deset let.

**Napoved in odmera davka**

Napoved za odmero davka na dobiček zaradi spre­membe namembnosti zemljišč mora zavezanec predložiti na **obrazcu** za napoved za odmero dohodnine od dobička iz ka­pitala **v 15 dneh** po nastanku davčne obveznosti. Davčna obveznost nastane z dnem sklenitve pogodbe o prodaji.

Obrazcu mora priložiti dokazilo občine o spremembi namembnosti zemljišča v zemljišče za gradnjo stavb, iz katerega mora biti razviden datum spremembe namembnosti.

Davek odmeri davčni organ **v 30 dneh** od dneva vložitve napovedi.

**Ali ste vedeli?**

Obrazec napovedi je isti, kot pri napovedi dobička od odsvojitve nepremičnin.

# 10. ODDAJANJE PREMOŽENJA V NAJEM – od 1. 1. 2013 dalje

**Kdaj moram oddati napoved in kdaj ne?**

Če kot fizična oseba oddajate svoje premoženje v najem neki drugi fizični osebi, morate upravi posredovati [**napoved**](http://www.uradni-list.si/files/RS_-2012-107-04208-OB~P002-0000.PDF#!/pdf) za odmero dohodnine iz oddajanja premoženja v najem najpozneje do 15. januarja za preteklo leto.

Če kot fizična oseba oddajate svoje premoženje v najem nekemu poslovnem subjektu, potem izračun in plačilo dohodnine opravi plačnik davka (izplačevalec dohodka), vam pa kot najemodajalcu napovedi ni potrebno oddajati.

Davčni organ na podlagi te napovedi  v 30 dneh izda odmerno odločbo o dohodnini iz oddajanja premoženja v najem.

**Premoženje?**

Med premoženje poleg stanovanj, hiš in zemljišč spadajo tudi bivalniki, prevozna sredstva itd.

**Gre za dokončni davek**

Celoten dohodek se ne všteva v letno dohodninsko osnovo.

Dohodnina od dohodka iz oddajanja premoženja v najem se šteje za dokončen davek. Dohodnina se izračuna in plača od davčne osnove, po stopnji 25 %, normirani stroški pa znašajo 10 %. Namesto normiranih stroškov lahko zavezanec uveljavlja tudi dejanske stroške, ki ohranjajo uporabno vrednost premoženja. Dejanske stroške zavezanec dokazuje z ustreznimi računi, ki jih priloži napovedi. Če dohodnino izračuna in plača plačnik davka (izplačevalec dohodka), lahko davčni zavezanec uveljavlja dejanske stroške od dohodka iz oddajanja premoženja v najem z zahtevkom za zmanjšanje davčne osnove od dohodka iz oddajanja premoženja v najem zaradi uveljavljanja stroškov vzdrževanja premoženja, ki ohranja uporabno vrednost premoženja.

**Če napovedi ne oddam?**

Zavezanca, ki napovedi ne odda, lahko davčni organ kaznuje z globo v višini od 250 do 400 EUR.

Zavezanca, ki v napovedi navede nepravilne ali neresnične podatke, pa lahko davčni organ kaznuje z globo od 400 do 15.000 EUR.

Poleg globe davčni organ zavezancu v obeh primerih obračuna tudi dodatno davčno obveznost.

**Ali ste vedeli?**

V primeru večjih stroškov povezanih z nepremičnino (npr. adaptacija, velika vzdrževalna dela), ki predstavljajo več kot 10 % vašega dohodka od najemnine, lahko davčno osnovo z uveljavljanjem dejanskih stroškov zmanjšate tudi za več kot 10 %.

# 11. PRODAJA NEPREMIČNINE

Pri prodaji nepremičnine je prodajalec zavezanec za plačilo davka na promet nepremičnin, v določenih primerih pa tudi za dohodnino od dobička iz kapitala.

**Davek na promet nepremičnin**

Prodajalec mora vložiti **obrazec**, ki se imenuje »Napoved za odmero davka na promet nepremičnin« v 15 dneh po sklenitvi pogodbe pri davčnem organu, na območju katerega leži nepremičnina. Napovedi mora priložiti originalno kupoprodajno pogodbo in dokazilo o lastništvu, če to ni razvidno iz zemljiške knjige.

Po prejemu napovedi in prilog k napovedi davčni organ zavezancu odmeri davek na promet nepremičnin (2 % od vrednosti nepremičnine). Če davčni organ ugotovi, da pogodbena vrednost predstavlja tudi davčno osnovo, izda odločbo v skrajšanem postopku (v obliki štampiljke na pogodbi) in zavezancu vroči tudi plačilni nalog. Ko zavezanec davčnemu organu prinese potrdilo, da je plačilni nalog poravnal (na pošti ali banki), davčni organ na originalnem izvodu pogodbe potrdi, da je bil davek odmerjen in plačan. Brez potrdila o plačanem davku na promet nepremičnin namreč ni mogoče overiti podpisov na pogodbi pri notarju in opraviti vpis lastninske pravice v zemljiško knjigo.

Dohodnina od dobička iz kapitala

Kadar proda nepremičnino fizična oseba, ki je to nepremičnino pridobila po 1. januarju 2002, je zavezana tudi k ugotavljanju dobička iz kapitala. **Obrazec**, ki se imenuje »Napoved za odmero dohodnine od dobička iz kapitala pri odsvojitvi nepremičnine« mora prodajalec vložiti v 15 dneh po sklenitvi pogodbe pri davčnem organu, na območju katerega leži nepremičnina.

Davčna osnova od dobička iz kapitala je razlika med vrednostjo kapitala ob odsvojitvi (npr. prodaji) in vrednostjo kapitala ob pridobitvi. Stopnja davka, določena v višini 25 odstotkov, se na vsakih dopolnjenih pet let imetništva nepremičnine zmanjšuje (po petih letih bo stopnja 15 odstotkov, po desetih letih 10 odstotkov, po petnajstih letih 5 odstotkov), po 20 letih imetništva nepremičnine tega davka ni več. Davčna osnova se zniža za 1 % normiranih stroškov, za plačan davek na promet nepremičnin ali davek na dediščine in darila ter za dejanske stroške, ki jih je zavezanec imel zaradi vlaganje v obnovo nepremičnine. To mora dokazovati z računi. Tudi zato je potrebno vedno jemati račun.

Oprostitev dohodnine od dobička

Če posameznik prodaja stanovanje ali stanovanjsko hišo (ki ima največ dve stanovanji, s pripadajočim zemljiščem), kjer je imel stalno prebivališče in ga je imel v lasti ter je tam dejansko bival vsaj zadnja tri leta pred prodajo, je zavezanec samo za davek na promet nepremičnin (2 % davek), ne pa tudi za dohodnino od dobička.

Pri prodaji nepremičnine mora prodajalec vložiti napoved za odmero davka na promet nepremičnin. Dohodnina od dobička iz kapitala pa se ugotavlja le, če je bila nepremičnina, ki se prodaja, kupljena po 1.1.2002.

**Ali ste vedeli?**

Plačnik davka na promet nepremičnin je prodajalec. Lahko pa je tudi kupec nepremičnine, če je tako navedeno v kupoprodajni pogodbi.

# 12. PRIDOBITEV NOVEGA PREVOZNEGA SREDSTVA

Kadar fizična oseba nabavi novo prevozno sredstvo znotraj Slovenije, nima nobenih obveznosti z vidika DDV, DMV ali okoljske dajatve. Vse obveznosti je moral poravnati prodajalec.

Če kot fizična oseba pridobite **novo prevozno sredstvo** iz druge države članice EU, vam bo davčni organ odmeril:

* davek na dodano vrednost,
* davek na motorna vozila,
* dodatni DMV (za avtomobile nad 2500 ccm in mot.kolesa nad 1000 ccm ),
* okoljsko dajatev na onesnaževanje okolja zaradi nastajanja izrabljenih motornih vozil.

Za **novo prevozno sredstvo** štejejo motorna vozila, ki so povsem nova iz tovarne ali so bila dobavljena pred potekom šestih mesecev po datumu, ko so bila dana prvič v uporabo ali če z njimi ni bilo prevoženih več kot 6.000 kilometrov.

**Davek na dodano vrednost**

Plačnik DDV je katerakoli oseba, ki pridobi **novo prevozno sredstvo** iz druge države članice, ne glede na to, ali je identificirana za namene DDV ali ne. Stopnja obdavčitve je22 % od davčne osnove. Davčna osnova za odmero DDV vključuje ceno vozila, skupaj z odmerjenim DMV in okoljsko dajatvijo.

Fizična oseba, ki ni identificirana za namene DDV, mora pridobitev novega prevoznega sredstva iz države članice EU prijaviti davčnemu organu na **obrazcu** DDV-PPS **v 15 dneh** od dneva pridobitve. Predložitev je možna osebno ali po navadni pošti. Obrazec je mogoče predložiti tudi v elektronski obliki (z digitalnim potrdilom) prek sistema eDavki.

Davek na motorna vozila

Za **novo motorno vozilo**, ki je pridobljeno v Slovenijo iz druge države članice EU in bo pri nas tudi (prvič) registrirano, je potrebno poleg DDV plačati tudi davek od cestnih motornih vozil (DMV), ki ga davčni organ odmeri na podlagi prejete **napovedi**. Na spletni strani DURS lahko s klikom na poglavje »Program za izračun DMV po 1. 7. 2012« na podlagi podatkov o vozilu izračunate višino odmerjenega DMV.

Dodatni davek na motorna vozila

Od 1.7.2012 je uveden dodatni DMV, ki je odvisen od prostornine motorja, za osebna motorna vozila (tudi bivalna vozila) od 2.500 ccm in za motorna kolesa, trikolesa ter štirikolesa od 1.000 ccm.

**Stopnje za motorna vozila:** od 2.500 do 2.999 ccm–8 %; nad 3.000 do 3.499 ccm – 10 %; nad 3.500 do 3.999 ccm – 13 %; nad 4.000 ccm – 16 %. **Stopnje za motorna kolesa, trikolesa in štirikolesa:** od 1.000 ccm – 5%.

Okoljska dajatev

Poleg DDV,DMV in v nekaterih primerih dodatnega DMV se fizični osebi, ki ni samostojni podjetnik posameznik in pridobi motorno vozilo v drugi državi članici in ga vnese na ozemlje Republike Slovenije po 1. 1. 2012, odmeri tudi okoljska dajatev. Prijava pridobitve se opravi na podlagi **obrazca** »Pridobitev IMV« v 15 dneh od pridobitve prevoznega sredstva.

Osnova za obračun okoljske dajatve je masa motornega vozila, kot je navedena v homologacijskih dokumentih, ki se ji odšteje masa voznika, to je 75 kilogramov. Ker Vlada RS še ni sprejela sklepa o znesku okoljske dajatve za izrabljena motorna vozila za leto 2014, znaša znesek okoljske dajatve od 1. januarja 2014 do uveljavitve novega sklepa 0 EUR na kilogram vozila, kar pomeni, da se okoljska dajatev ne odmeri.

**Ali ste vedeli?**

Za odmero DDV, DMV in okoljske dajatve pri pridobitvi vozil iz tretjih držav (Švica, ZDA, Hrvaška itd.) je pristojna Carinska uprava RS.

# 13. PRIDOBITEV RABLJENEGA PREVOZNEGA SREDSTVA

Če kot fizična oseba pridobite rabljeno prevozno sredstvo v Slovenijo iz druge države članice EU, vam bo davčni organ odmeril:

* davek na motorna vozila (DMV),
* dodatni DMV (za avtomobile nad 2500 ccm in mot.kolesa nad 1000 ccm ),
* okoljsko dajatev na onesnaževanje okolja zaradi nastajanja izrabljenih motornih vozil.

Davek na motorna vozila

Za **vsako motorno vozilo**, ki je v Sloveniji registrirano prvič, je potrebno v Sloveniji plačati davek od cestnih motornih vozil (DMV), ki ga davčni organ odmeri na podlagi prejete **napovedi**.

Postopek homologacije in registracije motornega vozila se lahko izvede šele potem, ko je odmerjeni davek tudi plačan. Davčni organ izda dokazilo o plačilu davka, hkrati pa vpise motorno vozilo v elektronsko evidenco motornih vozil, za katera je bil plačan davek. Homologacijski in registracijski organ lahko šele na podlagi tega vozilo homologirata in registrirata.

Za motorna vozila, ki nimajo podatka o izpustu CO₂, se za vozila s pogonom na bencin ali utekočinjen naftni plin upošteva stopnja 28 %, za vozila s pogonom na dizelsko gorivo pa stopnja 31 %.

Podatek o izpustu trdih delcev pridobite od proizvajalca ali pri homologacijskem organu na podlagi prometnega dovoljenja. Načeloma velja, da imajo novejši avtomobili (EURO 5) izpust trdih delcev manj kot 0,005 g/km, pri starejših, ki imajo morda vgrajen celo filter za izpust trdih delcev, pa ni nujno tako.

Na spletni strani uprave lahko s klikom na poglavje »Program za izračun DMV po 1. 7. 2012« na podlagi vseh podatkov o vozilu izračunate višino odmerjenega DMV.

Dodatni davek na motorna vozila

Od 1.7.2012 je uveden dodatni DMV, ki je odvisen od prostornine motorja, za osebna motorna vozila (tudi bivalna vozila) od 2.500 ccm in za motorna kolesa, trikolesa ter štirikolesa od 1.000 ccm.

**Okoljska dajatev**

Ker Vlada RS še ni sprejela sklepa o znesku okoljske dajatve za izrabljena motorna vozila za leto 2014, znesek okoljske dajatve zaradi nastajanja izrabljenih motornih vozil za leto 2014 znaša **0 EUR na kilogram vozila in sicer vse do uveljavitve novega sklepa**. Navedeni znesek okoljske dajatve se torej upošteva pri odmeri okoljske dajatve fizični osebi, ki ni samostojni podjetnik posameznik, ki pridobi motorno vozilo v drugi državi članici in ga vnese na ozemlje Republike Slovenije po 1. 1. 2014. Prijava pridobitve se opravi na podlagi **obrazca** »Pridobitev IMV« v 15 dneh od pridobitve prevoznega sredstva. Osnova za obračun okoljske dajatve je masa motornega vozila, kot je navedena v homologacijskih dokumentih,ki se ji odšteje masa voznika, to je 75 kilogramov.

**Ali ste vedeli?**

Kadar fizična oseba nabavi rabljeno prevozno sredstvo znotraj Slovenije, nima nobenih obveznosti z vidika DMV ali okoljske dajatve, saj so bile te poravnane obprvi registraciji v Sloveniji.

# 14. VELIKE DRUŽINE – uveljavljanje vračila DMV

Kdaj lahko uveljavljam oprostitev DMV?

Roditelji v velikih družinah lahko vsaka tri leta z oprostitvijo plačila DMV kupijo osebno vozilo ali kombinirano vozilo z najmanj petimi sedeži.

Oprostitev plačila DMV lahko uveljavljate ob izpolnjevanju pogojev, in sicer ko je bilo (novo ali rabljeno) vozilo v Sloveniji registrirano prvič.

Kako uveljavljam oprostitev DMV?

Oprostitev se uveljavlja s povračilom plačanega davka pri davčnem ali carinskem organu, če je bilo vozilo kupljeno pri prodajalcu na ozemlju Slovenije ali uvoženo iz tretjih držav (Hrvaška, Švica, ZDA itd.).

V primeru pridobitve vozila, ki izpolnjuje pogoje za oprostitev in je bilo pridobljeno od prodajalca iz druge države članice EU, pa je mogoče uveljavljati oprostitev neposredno na podlagi zahtevka pri davčnem organu.

Ko gre za nakup novega vozila znotraj Slovenije ali iz tretjih držav, vam bo pristojni organ na podlagi zahtevka vrnil že plačani DMV. V primeru nakupa vozila (novo ali rabljeno) znotraj EU, ki bo v Sloveniji registrirano prvič, se oprostitev uveljavlja ob vložitvi napovedi pri davčnem organu, ki se ji priloži dokazilo o skupnem gospodinjstvu.

Obrazec?

Za uveljavljanje oprostitve oziroma vračila DMV ni predpisanega obrazca, zadošča torej zahtevek, ki ga upravičenci pripravijo sami. Zahtevku za oprostitev oziroma vračilo je treba poleg izvirnika računa priložiti potrdilo o skupnem gospodinjstvu, ki ga izda pristojni organ za notranje zadeve.

Kaj če vozilo prodam prej kot v 3 letih?

Če upravičenci do oprostitve plačila DMV vozilo prodajo ali kako drugače odtujijo prej kot v treh letih, morajo plačati razliko do polnega zneska davka in pripadajoče zamudne obresti.

**Ali ste vedeli?**

Velika družina je družina z najmanj tremi otroki - nobeden od njih pa ni dopolnil 18 let.

# 15. INVALIDI – uveljavljanje vračila DMV

Kdaj lahko uveljavljam oprostitev DMV?

Oprostitev DMV se lahko uveljavlja od vozil, ki so nabavljena za prevoz invalidov, ki jih največ enkrat v petih letih kupijo invalidske organizacije in osebe (invalidi), ki imajo vozniško dovoljenje ali jim je potrebna pomoč drugih oseb, ki imajo vozniško dovoljenje.

Oprostitev plačila DMV lahko uveljavljate ob izpolnjevanju pogojev, in sicer ko je bilo (novo ali rabljeno) vozilo v Sloveniji registrirano prvič.

**Kakšne so omejitve?**

Pri tem so predvidene omejitve na vozila z delovno prostornino bencinskega motorja do 1,8 l in dizelskega motorja do 1,9 l oziroma z delovno prostornino bencinskega motorja do 2 l in dizelskega motorja do 2,2 l, ko gre za motorno vozilo z avtomatskim upravljanjem.

V istem obdobju lahko invalidske organizacije in osebe, ki imajo vozniško dovoljenje ali jim je potrebna pomoč drugih oseb, kupijo tudi kombinirano vozilo, posebej prirejeno za prevoz invalidov.

Kako uveljavljam oprostitev DMV?

Oprostitev se uveljavlja s povračilom plačanega davka pri davčnem ali carinskem organu, če je bilo vozilo kupljeno pri prodajalcu na ozemlju Slovenije ali uvoženo iz tretjih držav (Hrvaška, Švica, ZDA itd.).

V primeru pridobitve vozila, ki izpolnjuje pogoje za oprostitev in je bilo pridobljeno od prodajalca iz druge države članice EU, pa je mogoče uveljavljati oprostitev neposredno na podlagi zahtevka pri davčnem organu.

Ko gre za nakup novega vozila znotraj Slovenije ali iz tretjih držav, vam bo pristojni organ na podlagi zahtevka vrnil že plačani DMV.

V primeru nakupa vozila (novo ali rabljeno) znotraj EU, ki bo v Sloveniji registrirano prvič, se oprostitev uveljavlja ob vložitvi napovedi pri davčnem organu, ki se ji priloži odločba Zavoda za pokojninsko in invalidsko zavarovanje Slovenije (za osebe iz 1. in 2. točke, v oblačku levo), odločba o priznanem statusu invalida oziroma odločba pristojnega centra za socialno delo, izdana na podlagi izvedenskega mnenja o razvrščanju otrok in mladostnikov z motnjami v telesnem in duševnem razvoju (za osebe iz 3. točke, v oblačku levo), ali odločba centra za socialno delo o priznanju dodatka za nego otroka, ki potrebuje posebno nego in varstvo, v skladu z zakonom, ki ureja starševsko varstvo in družinske prejemke (za osebe iz 4. točke, v oblačku levo).

Obrazec?

Za uveljavljanje oprostitve oziroma vračila DMV ni predpisanega obrazca, zadošča torej zahtevek, ki ga upravičenci pripravijo sami. Zahtevku je potrebno poleg izvirnika računa priložiti potrdilo oz. odločbo pristojnega organa, ki odloča o priznanju statusa invalida.

Kaj če vozilo prodam prej kot v 5 letih?

Če upravičenci do oprostitve vozilo prodajo ali kako drugače odtujijo prej kot v petih letih, morajo plačati davek, ki bi moral biti plačan ob nastanku obveznosti plačila, če ne bi bilo oprostitve, in pripadajoče obresti od dneva nakupa ali uvoza do dneva plačila davka.– z

**Ali ste vedeli?**

Za invalide se po ZDMV štejejo:

1. osebe z 80-odstotno telesno okvaro okončin ali medenice,

2. osebe, ki so popolnoma izgubile vid na obeh očesih,

3. osebe s telesno ali duševno prizadetostjo, ki jim je priznana invalidnost po zakonu, ki ureja družbeno varstvo telesno in duševno prizadetih oseb,

4. otroci, ki potrebujejo posebno nego in varstvo.

najmanj tremi otroki - no njih pa ni dopolnil 18 let

# 16. RABLJENO VOZILO IZ TUJINE – NA KAJ MORAMO BITI POZORNI

Kadar se odločate za nakup vozila iz tujine, je potrebna posebna pozornost takrat, kadar sami neposredno vozila ne kupujete v tujini in to prepustijo raznim posrednikom, ki delujejo na domačem trgu. Zelo hitro se namreč lahko zgodi, da ste lahko pri izjemno »ugodnem« nakupu avtomobila vpleteni v kaznivo dejanje. V nadaljevanju zato navajamo nekaj namigov kako se temu lahko izognete.

* Ob nakupu vedno zahtevajte originalno dokumentacijo (prometno dovoljenje, račune, kupoprodajne pogodbe, zavarovalno polico, homologacijo, dokazilo o plačanih dajatvah itd.), dokumentacijo vozila natančno pregledamo, saj je lahko ponarejena (na to kažejo npr. nečitljivi ali delno izbrisani podatki, nečitljivi oziroma delno izbrisani pečati uradnih organov, slovnične napake v besedilu dokumenta itd.);
* račun mora vsebovati vse predpisane elemente v skladu z Zakonom o davku na dodano vrednost – v kolikor vozilo prodaja pravna oseba je potrebno med drugim biti pozoren na identifikacijsko številka za DDV prodajalca (veljavnost identifikacijske številke za DDV je možno preveriti na spletni strani:

<http://ec.europa.eu/taxation_customs/vies/vieshome.do?selectedLanguage=EN>)

* plačilo za nakup vozila je potrebno izvršiti preko transakcijskega računa. Če se plačilo delno izvrši v gotovini, je potrebno od prodajalca zahtevati ustrezno dokazilo o plačilu vozila, iz katerega mora biti med drugim razvidno, katera oseba je denar prejela – potrebno je preveriti identiteto prejemnika gotovine – vpogled v osebni dokument – osebna izkaznica, potni list, vozniško dovoljenje);
* ali je prodajalec za konkretno vozilo dejansko plačal DMV je možno preveriti na spletni strani uprave:

<http://edavki.durs.si/OpenPortal/CommonPages/Documents/New_DMV_Vpogled.aspx>

* morebitne aktivne zastavne pravice na vozilu (ali je določeno vozilo neposestno zastavljeno oziroma zarubljeno) je možno preveriti v registru neposestnih zastavnih pravic in zarubljenih premičnin pri Agenciji Slovenije za javnopravne evidence in storitve (AJPES), kjer so poleg sklepov davčnega organa lahko vpisane tudi pravice tretjih oseb - vpogled je možen na spletni strani <http://www.ajpes.si/rzpp/>
* sum vzbudijo predvsem prodajalci, ki so bili lastniki vozila zelo kratek čas; prav tako je vedno sumljivo, če kdo prodaja razmeroma novo vozilo, pa je že tretji ali četrti lastnik tega vozila.

**Ali ste vedeli?**

Za konkretno vozilo lahko na spletnih straneh preverite, ali je zanj dejansko bil plačan DMV, prav tako lahko preverite morebitne zastavne pravice na vozilu.

Ob nakupu vedno zahtevajte originalno dokumentacijo vozila, ki jo natančno preglejte, saj je lahko ponarejena.

# 17. OBDAVČITEV VODNIH PLOVIL

Lastniki plovil (rezidenti Slovenije) so zavezanci za davek na vodna plovila in dodatni davek od plovil, če so njihova plovila daljša od 5 metrov, ne glede na to, ali so plovila registrirana v Sloveniji ali v tujini. V primeru lizinga je lahko zavezanec tudi uporabnik plovila. Nerezidenti-tujci so zavezanci za oba davka, če so njihova plovila vpisana v našo evidenco plovil.

**Evidenca plovil**

Če plovilo izpolnjuje pogoje za vpis v evidenco plovil pri Upravi za pomorstvo, pa v tej evidenci ni vpisano, mora davčni zavezanec sporočiti davčnemu organu podatke, ki se vodijo v davčni evidenci v roku 30 dni po nabavi plovila. To stori na [**obrazcu**](http://www.uradni-list.si/files/RS_-2006-138-06007-OB~P001-0000.PDF), ki se imenuje »Prijava podatkov o vodnem plovilu oziroma prijava sprememb podatkov o vodnem plovilu«. Na omenjenem obrazcu se sporočajo tudi morebitne spremembe.

**Ali ste v evidenci že vpisani?**

**Prijave NE vložijo rezidenti Slovenije – lastniki plovil, ki so že vpisana v evidenci plovil pri Upravi za pomorstvo (natančneje luški kapitaniji Koper, Izola in Piran)** ali **pristojni Upravni enoti za plovila namenjena plovbi po**

**celinskih vodah.** Podatke bo iz navedenih evidenc pridobil davčni organ po uradni dolžnosti.

**Odmera in plačilo davka**

Davčni organ najpozneje do 28. februarja tekočega leta odmeri davek na vodna plovila in dodatni davek od plovil za koledarsko leto po uradni dolžnosti na podlagi podatkov iz davčne evidence na dan 1. januarja tekočega leta.

 Odmerjena davka mora zavezanec plačati v tridesetih dneh po vročitvi odločbe.

**Znižanje davčne obveznosti**

Davčna obveznost pri posameznem davku se znižuje glede na življenjsko dobo plovila, tako da se za vsako dopolnjeno leto starosti plovila zniža za 5 %, vendar preostanek davčne obveznosti ne sme biti nižji od 50 % davčne obveznosti za novo plovilo.

**Ali ste vedeli?**

* Prihodek davka na vodna plovila se steka v proračun občine, kjer ima zavezanec prebivališče, prihodek od dodatnega davka pa v proračun RS.
* Davek na vodna plovila in dodatni davek od plovil se NE plačata za plovila, ki so potrebna samo za opravljanje registrirane dejavnosti.

# 18. OBDAVČITEV DARIL, KI JIH PREJME FIZIČNA OSEBA

Pri obdavčitvi daril, ki jih prejmejo fizične osebe, je ključnega pomena, kdo je darovalec in kdo prejemnik darila. Pomembno vlogo ima tudi vrednost darila. Prejemnik darila je lahko zavezanec za dohodnino ali pa za davek na dediščine in darila. Ne pa vedno.

**Davek na dediščine in darila**

Če fizična oseba obdaruje drugo fizično osebo (in gre za premično premoženje), se takšno darilo ne obdavči, razen če presega **5.000 EUR** (darila, prejeta od istega darovalca v 12 mesecih, se seštevajo). Če presega omenjeni znesek ali gre za nepremičnino, mora prejemnik darila najpozneje v 15 dneh na pristojni urad poslati **obrazec, ki se imenuje »Napoved za odmero davka od prejetega darila«.** Davčni organ odmeri davek z odločbo v 30 dneh po prejemu davčne napovedi. Davčne stopnje so različne glede na dedne redove. Podrobnosti so objavljene na spletni strani uprave.

**Oprostitve davka na dediščine in darila**

Davka na prejeto darilo ne plača otrok, posvojenec, zakonec ali zunajzakonski partner darovalca, zet, snaha, pastorek in obdarjenec, ki z darovalcem živi v registrirani istospolni partnerski skupnosti. Oprostitev velja tudi za osebo, ki je prejela darilo, ki ima status kulturnega spomenika, ter npr. tudi za kmete, ki dobijo v dar kmetijsko zemljišče ali kmetijo. Zakonodaja pozna še nekatere oprostitve, ki so natančno obrazložene na spletni strani Duprave.

**POMEMBNO**: V omenjenih primerih oprostitve je treba napoved vseeno vložiti.

**Obdavčitev z dohodnino, če pravna oseba obdaruje fizično osebo**

Če darilo prejme fizična oseba od pravne osebe, ki ni njen delodajalec, se takšno darilo obdavči, razen če vrednost darila ne presega **42 EUR** oziroma če skupna vrednost vseh daril, prejetih v koledarskem letu od istega darovalca, ne presega **84 EUR**. Darovalec izračuna in plača akontacijo dohodnine v višini 25 % od vrednosti darila. Fizična oseba, ki prejme darilo, mu mora predložiti svojo davčno številko. Če tega ne stori, se ji darilo ne sme izdati.

**Obdavčitev z dohodnino, če delodajalec obdaruje delojemalca**

Darila, ki jih zagotovi delodajalec delojemalcu (nekdanjemu, zdajšnjemu ali prihodnjemu) ali njegovemu družinskemu članu, se štejejo kot boniteta, ki je obdavčljiva z dohodnino skupaj s plačo. Izjema so darila do vrednosti **13 EUR** ob pogoju, da ne gre za redne ali pogoste bonitete.

**Delodajalec obdaruje otroka delojemalca**

Če delodajalec podari otroku delojemalca darilo v mesecu decembru, se vrednost darila ne všteva v davčno osnovo delojemalca, če njegova vrednost ne presega 42 EUR. Navedeno velja za darilo otroku do starosti 15 let. Če so torej izpolnjeni vsi trije kriteriji (**decembe**r, **do** **42 EUR**, **15 let**), darilo ni obdavčeno, sicer pa je.

**Ali ste vedeli?**

Če fizična oseba obdaruje drugo fizično osebo in je vrednost darila manjša od 5.000 EUR in ne gre za nepremičnino, potem darilo NI obdavčeno.

# 19. DEDOVANJE

Zavezanec za davek je v tem primeru posameznik, ki prejme premoženje na podlagi dedovanja.

**Ni napovedi!**

Davčni zavezanec, ki podeduje premoženje, od katerega se plača davek na dediščine (nepremičnine, premičnine – tudi vrednostni papirji in denar), ne vloži davčne napovedi. Odmera davka na dediščine se izvrši na podlagi podatkov pravnomočnega sklepa o dedovanju.

**DURS dobi podatke od sodišča**  
Če je predmet dedovanja npr. nepremičnina, sodišče pošlje pravnomočni sklep o dedovanju pristojnemu uradu, kjer je nepremičnina.

**Davčna osnova**

Osnova za davek je vrednost podedovanega premoženja v času nastanka davčne obveznosti po odbitku dolgov, stroškov in bremen, ki odpadejo na premoženje, od katerega se plačuje ta davek. Pri premičninah se davčna osnova zniža za 5.000 EUR. Davčne stopnje so različne glede na dedne redove. Podatki so objavljeni na spletni strani DURS.

**Plačilo davka**

Zavezanec mora plačati davek na dediščine in darila v 30 dneh od vročitve odločbe. Brez dokaza, da je plačan davek, ni mogoče overiti podpisov na pogodbi o prenosu lastninske pravice na nepremičnini.

**Oprostitve davka na dediščine in darila**

Davka na dediščine in darila ne plača dedič prvega dednega reda (otrok, posvojenec, zakonec ali zunajzakonski partner pokojnika), zet, snaha, pastorek in oseba, ki je s pokojnim živela v registrirani istospolni partnerski skupnosti. Davek se prav tako ne plača, če se dedujejo le premičnine in te skupaj ne presegajo vrednosti 5.000 EUR. Oprostitev pa velja tudi za kmete, ki dedujejo kmetijska zemljišča. Zakonodaja pozna še nekatere oprostitve, ki so natančno obrazložene na spletni strani DURS.

**Ali ste vedeli?**

Davčna obveznost nastane na dan pravnomočnosti sklepa o dedovanju.

# 20. OBDAVČITEV V NAGRADNIH IGRAH

O nagradnih igrah govorimo, ko je za nagrado (za razliko od iger na srečo) potrebno določeno znanje, spretnost ali naključje. Dobitki v nagradnih igrah so lahko denarni ali pa v naravi (npr. računalnik ali celo avtomobil).

Obdavčitev nagrade

Dobitek v nagradni igri je obdavčen le, če njegova vrednost presega 42 EUR. V tem primeru se akontacija dohodnine izračuna in plača po stopnji 25 % od vrednosti dobitka. Izračun in plačilo akontacije dohodnine je za davčnega zavezanca dolžan opraviti plačnik davka (to je izplačevalec dohodka) na podlagi davčnega obračuna. Če je nagrada izplačana v denarju, je davčna osnova vrednost nagrade. Če pa je nagrada v naravi, je davčna osnova tržna cena nagrade povečana s koeficientom davčnega odtegljaja (1,33333).

Kdaj moram vložiti napoved?

Napoved se vloži le, če nagrado podeli oseba, ki v Sloveniji ni plačnik davka (npr. tuja pravna oseba). Obrazec, ki se imenuje »Napoved za odmero akontacije dohodnine od drugih dohodkov« mora davčni zavezanec vložiti v 7 dneh od dneva prejema nagrade na pristojni urad. Ta v 15 dneh od vložitve napovedi izda odločbo o višini akontacije dohodnine.

Oprostitev

Če je znesek izračunane akontacije dohodnine nižji od 20 EUR, se akontacija dohodnine ne odtegne in plača, vrednost dobitka pa se bo vseeno vštela v letno davčno osnovo za odmero dohodnine.

**Ali ste vedeli?**

V vsakem primeru mora akontacijo dohodnine plačati podeljevalec nagrade.

# 21. OBDAVČITEV IGER NA SREČO

Pri igri na srečo, kot je LOTO, je zavezanec za plačilo davka dobitnik, plačnik davka pa je prireditelj klasične igre na srečo, ki od vsakega posameznega dobitka izračuna, odtegne in plača davek z davčnim odtegljajem, ki se šteje kot dokončen davek. Davčna stopnja je **15 %**. Davek se nakaže v proračun občine, v kateri ima dobitnik stalno prebivališče. Dobitek od klasičnih iger na srečo se ne obdavči, če je vrednost dobitka manjša od **300 EUR.**

**Ali ste vedeli?**

Vrednost dobitka in plačan davek se NE vštevata v letno odmero dohodnine.

# 22. OBDAVČITEV OBRESTI

Obstaja kopica obresti, ki so obdavčene, mnogo pa je tudi neobdavčenih. Obe kategoriji sta objavljeni na spletni strani urada. Od obdavčljivih obresti se izračuna in plača dohodnina po stopnji 25 % od davčne osnove *(pred 1.1.2013 je bila stopnja 20%)* in se šteje kot dokončni davek. To pomeni, da se ne vštevajo v letno odmero dohodnine.

Različne napovedi

Načeloma razlikujemo dve vrsti napovedi:

**Če je posameznik v preteklem letu dobil izplačanih več kot 1.000 EUR obresti na denarne depozite pri bankah in hranilnicah, ustanovljenih v Sloveniji ali EU**, mora najpozneje do 28. februarja na svoj pristojni urad poslati izpolnjen [**obrazec**](http://www.uradni-list.si/files/RS_-2011-101-04336-OB~P009-0000.PDF), ki se imenuje *»*Napoved za odmero dohodnine od

Obresti na denarne depozite pri bankah in hranilnicah ustanovljenih v

Sloveniji ter v drugih državah članicah EU*«*.

Davčni organ mu bo do 30. aprila izdal

odmerno odločbo s plačilnim nalogom, ki ga bo moral poravnati v 30 dneh od vročitve. V davčno osnovo se vštevajo le obresti nad 1.000 EUR, medtem ko se v napoved vpišejo vse dosežene obresti iz tega naslova.

**2. Če je posameznik dobil izplačane obresti pri banki ali hranilnici v državi, ki ni članica EU oz. je prejel še druge obresti,** mora na svoj pristojni urad vložiti [**obrazec**](http://www.uradni-list.si/files/RS_-2011-101-04336-OB~P008-0000.PDF), ki se imenuje *»*Napoved za odmero dohodnine od obresti*«* **do 15. dne v mesecu za obresti, ki jih je prejel v preteklem trimesečju.** Na podlagi napovedi davčni organ izda odločbo o višini dohodnine od obresti **v 30 dneh** od dneva vložitve napovedi. Rok za plačilo davka je 30 dni od dneva vročitve odločbe.

**3. Če posameznik prejme obresti, ki ne izvirajo iz denarnih depozitov in iz naslova določenih vrednostnih papirjev oz. obveznic**, so pa [obdavčljive](http://www.durs.gov.si/si/davki_predpisi_in_pojasnila/dohodnina_pojasnila/dohodek_iz_kapitala/brosura_dohodek_iz_kapitala/?assistant=visible#c17716), in jih izplača plačnik davka (npr. firma ali posameznik posodi denar fizični osebi), je plačnik davka dolžan izračunati, odtegniti in plačati dohodnino od obresti v breme dohodka davčnega zavezanca (prejemnika obresti). Tako plačana dohodnina se šteje kot dokončni davek, kar pomeni, da teh obresti za davčne namene ni treba napovedati v nobeni napovedi.

**Ali ste vedeli?**

Obresti mora napovedati tudi mladoleten otrok, če so izplačane na njegovo ime. V takšnih primerih vlogo podpiše eden izmed staršev.

# 23. PRODAJA VREDNOSTNIH PAPIRJEV

Vsaka fizična oseba, ki je v preteklem letu odsvojila vrednostne papirje in druge deleže ali investicijske kupone (v Sloveniji ali v tujini), mora **do 28. februarja** na svoj pristojni urad oddati **obrazec**, ki se imenuje »Napoved za odmero dohodnine od dobička od odsvojitve vrednostnih papirjev in drugih deležev ter investicijskih kuponov«.

**Ali ste lani opravili več kot 10 prodaj?**

Zavezanci **morajo napoved vložiti v elektronski obliki** preko sistema eDavki, **če so v preteklem letu opravili več kot deset obdavčljivih odsvojitev tovrstnega kapitala.** Zavezanci, ki so opravili do deset obdavčljivih odsvojitev tovrstnega kapitala, pa lahko napoved oddajo na obrazcu v papirnati obliki ali preko sistema eDavki.

**Dobiček ali izguba**

Napoved je treba oddati ne glede na to, ali je posameznik delnice odsvojil z dobičkom ali z izgubo. Se pa ob prodaji večih delnic v istem koledarskem letu lahko izguba in dobiček v določenih primerih pobotata. Podrobneje o tem je objavljeno na spletni strani DURS. Za delnice, ki so pridobljene s certifikati lastninskega preoblikovanja, se napovedi ne vlaga. Prav tako se ne vlaga napovedi zaradi prodaje obveznic.

**Odmera davka**

Na podlagi napovedi izda davčni organ odločbo o višini odmerjene dohodnine od dobička iz kapitala do 30. aprila. Rok za plačilo davka je 30 dni od dneva vročitve odločbe. Dobički iz kapitala se obdavčujejo cedularno, kar pomeni, da se ti dohodki ne vključujejo v letno dohodninsko osnovo. Davčna osnova od dobička iz kapitala je razlika med vrednostjo kapitala ob odsvojitvi in vrednostjo kapitala ob pridobitvi. Stopnja davka od 1.1.2013 dalje znaša 25%. Znižuje pa se vsakih pet let imetništva kapitala - na 15 %, 10 % in 5 %, pri čemer se dohodnine ne plača po 20 letih imetništva. Nabavna vrednost kapitala ob pridobitvi se poveča za 1 % normiranih stroškov, prav tako se vrednost kapitala ob odsvojitvi zmanjša za 1 % normiranih stroškov.

**Ali ste vedeli?**

* Dobiček mora napovedati tudi mladoleten otrok, če je izplačan na njegovo ime. V takšnih primerih vlogo podpiše eden izmed staršev.
* Za registracijo v sistem eDavki morate imeti digitalno potrdilo.

# 24. OBDAVČITEV DIVIDEND

Kaj so dividende? To je izplačilo udeležbe v dobičku podjetja in drugi dohodki, doseženi na podlagi lastniškega deleža.

**Če so dividende izplačane v Sloveniji, ni napovedi**

V primeru, da dividende izplača plačnik davka (podjetje v Sloveniji), mora plačnik davka izračunati, odtegniti in plačati davčni odtegljaj kot dohodnino po stopnji 25 % *(pred 1.1.2013 je bila stopnja 20%).* Dividend ne vključujemo v letno dohodninsko napoved. Prejemnik dividend v tem primeru nima nobenih obveznosti.

**Če so dividende izplačane v tujini, se vloži napoved**

V primeru, da dividendo izplača oseba, ki ni plačnik davka (če se dividende prejema neposredno iz tujine), mora prejemnik dividende napovedati sam **na obrazcu**, ki se imenuje »Napoved za odmero dohodnine od dividend«, in sicer do 15. dne v mesecu za preteklo trimesečje pri davčnem organu. Na podlagi te napovedi davčni organ izda odločbo o višini dohodnine od dividend v 30 dneh od dneva vložitve napovedi.

**25. ODPIS, ODLOG, OBROČNO PLAČILO DAVKA**

Davčni zavezanec ima pravico, da odmerjeni davek poravna v več obrokih. V določenih primerih pa je upravičen do odloga ali celo do odpisa davčne obveznosti.

**Plačilo na 3 obroke**

Če fizična oseba davka ni zmožna plačati v enkratnem znesku ter se davek ne nanaša na opravljanje dejavnosti, se ji lahko dovoli obročno plačilo v največ treh mesečnih obrokih. **To je najenostavnejši in najhitrejši način obročnega plačila obveznosti.** **Obrazec**, ki se imenuje »Vloga za obročno plačilo davka v največ􀃾treh mesečnih obrokih za fizične osebe« zavezanec vloži pri Upravi za računovodstvo in izvršbo. Vlogo lahko vloži osebno ali po pošti.

V tem primeru zavezancu ni potrebno predložiti nobenih dokazil o dohodkih, prihrankih in premoženju zavezanca in njegovih družinskih članov. V času obročnega plačila tečejo obresti po medbančni obrestni meri (EURIBOR) za ročnost enega leta v višini, ki velja na dan izdaje odločbe o obročnem plačilu.

**Odpis, odlog ali plačilo na 24 obrokov**

Posameznik lahko vloži **obrazec**, ki se imenuje »Vloga za odpis, delni odpis, odlog oziroma obročno plačilo davka za fizične osebe«, če bi se s plačilom ogrozilo njegovo preživljanje in preživljanje njegovih družinskih članov. V ugotovitvenem postopku se na podlagi pridobljenih podatkov ugotavlja višino dohodkov, prihrankov in premoženje davčnega zavezanca in njegovih družinskih članov, lahko pa se upoštevajo tudi socialne razmere in zdravstveno stanje zavezanca in njegovih družinskih članov. Dovoli se lahko odpis, delni odpis, odlog plačila davka za čas do dveh let oziroma dovoli plačilo davka v največ 24 mesečnih obrokih. Podrobnejši kriteriji so določeni v Pravilniku o izvajanju Zakona o davčnem postopku, v členih 29. do 39.

**Plačilo na 12 obrokov oziroma 12-mesečni odlog**

Posameznik ima pravico tudi do posebne vrste obročnega plačila oziroma odloga plačila davka, če sicer ne izkaže ogroženega preživljanja, in sicer tako, da predloži ustrezen instrument zavarovanja ali omogoči vknjižbo zastavne pravice. [**Obrazec**](http://www.uradni-list.si/files/RS_-2011-101-04337-OB~P013-0000.PDF), ki se imenuje »Vloga za odlog oziroma obročno plačilo davka z zavarovanjem«, davčni zavezanec vloži pri pristojnem uradu. Odlog se lahko dovoli največ do enega leta, obročno plačilo pa do največ 12 mesečnih obrokov.

**Ali ste vedeli?**

Odlog, odpis ali obročno plačilo niso mogoči za izrečene globe in stroške postopka o prekršku, ki jih izreka davčni organ, za akontacije davkov ali davčni odtegljaj ter za obveznosti, na katere učinkuje postopek zaradi insolventnosti.

# 26. PRITOŽBA

Če zavezanec meni, da mu davek z odločbo ni bil odmerjen korektno oziroma v skladu z zakonodajo, se lahko pritoži. Institut pritožbe je namreč namenjen ravno varovanju pravic strank v upravnih postopkih.

Kdaj in kako?

Zoper odločbo je dovoljena pritožba **v 15 dneh** od dneva vročitve odločbe. Izjemi sta inšpekcijska odločba, zoper katero je dovoljena pritožba v 30 dneh od vročitve, ter sklep o davčni izvršbi, zoper katerega je možna pritožba v 8 dneh od vročitve. Če se odločba vroča z navadno vročitvijo (ne priporočeno), je rok za pritožbo v 30 dneh od datuma odpreme odločbe (datum odpreme je natisnjen na zunanji strani kuverte).Pritožbo se vloži pisno ali ustno na zapisnik pri davčnem uradu ali izpostavi, ki je odločbo izdala. Pritožbo mora zavezanec napisati sam, saj obrazca za to ni predvidenega.

Kaj mora vsebovati pritožba?

Vsaka pritožba mora vsebovati:

1. ime, priimek in davčno številko zavezanca, ki vlaga pritožbo,

2. naziv organa, na katerega se nanaša pritožba,

3. ime, številka in datum uradnega dokumenta (odločbe) zoper katero se vlaga pritožba,

4. navedba pritožbenih razlogov (kratek opis, zoper kaj se pritožujete),

5. datum in podpis vlagatelja pritožbe.

Postopanje organa prve stopnje (ki je izdal odločbo)

Davčni organ za vsako pritožbo preizkusi, ali je dovoljena, pravočasna ter ali jo je vložila upravičena oseba. Če ti pogoji niso izpolnjeni, se pritožba zavrže s sklepom. Če se pritožba ne zavrže, jo prvostopni organ še preuči, ali je po vsebini utemeljena. Če je utemeljena, organ prve stopnje v roku 30 dni izda nadomestno odločbo, s katero nadomesti odločbo, ki se s pritožbo izpodbija.

Postopanje organa druge stopnje (Ministrstva za finance)

Če je pritožba dovoljena, pravočasna ter jo je vložila upravičena oseba, in se ne izda nadomestna odločba, se pritožba s celotnim spisom nemudoma, najpozneje pa v roku 15 dni od dneva prejema, odstopi v reševanje drugostopnemu organu, to je Ministrstvu za finance, Sektor za upravni postopek na drugi stopnji s področja carinskih in davčnih zadev. Omenjeni organ lahko pritožbo zavrne kot neutemeljeno ali pa pritožbi delno oz. v celoti ugodi (odloči sam ali naloži organu prve stopnje, da drugače odloči).

Ali moram kljub pritožbi plačati odmerjeni davek?

Pritožba ne zadrži izvršitve odmerne odločbe, kar pomeni, da morate davek kljub vloženi pritožbi plačati. Davčni organ pa lahko po uradni dolžnosti do odločitve o pritožbi odloži davčno izvršbo, če oceni, da bi bilo pritožbi mogoče ugoditi. Za čas, ko je zavezancu za davek odložena izvršba, se zaračunajo obresti, če se pritožbi ne ugodi. V primeru plačila davka pa zavezancu ravno tako pripadajo obresti od neupravičeno odmerjenega ali preveč odmerjenega davka.

Kaj če se z odločitvijo organa druge stopnje ne strinjam?

Če se zavezanec z odločitvijo organa druge stopnje ne strinja, lahko vloži tožbo pri Upravnem sodišču. Podrobnosti v zvezi z vložitvijo tožbe so navedene v »Pouku o pravnem sredstvu«, ki je sestavni del odločbe.

**Ali ste vedeli?**

Sestavni del vsake odločbe je pouk o pravnem sredstvu, kjer je navedeno, ali je pritožba dovoljena, kam, v kakšnem roku in kako se lahko pritožimo.

# 27. DAVČNA IZVRŠBA

Zoper dolžnika, ki zapadlega davka ne plača v predpisanem roku, začne davčni organ postopek davčne izvršbe. Dolžnik mora plačati tudi zamudne obresti po 0,0247 odstotni dnevni obrestni meri.

Pred izvršbo še opomin

Praksa DURS je, da pred začetkom davčne izvršbe z opominom pozove dolžnika, da prostovoljno poravna neplačane obveznosti. Lahko ga tudi pokliče po telefonu in ga opozori na zamudo. Če dolžnik ne izpolni svoje obveznosti niti po pozivu oz. prejetem opominu, davčni organ uvede postopek davčne izvršbe z izdajo sklepa o davčni izvršbi.

Načini davčne izvršbe

Davčni organ lahko uvede različne načine davčne izvršbe, in sicer:

* **na denarne prejemke dolžnika** (npr.: plača, pokojnina). Z davčno izvršbo je mogoče seči največ do višine 2/3, vendar tako, da dolžniku ostane najmanj 70 % minimalne plače). Iz davčne izvršbe so izvzeti nekateri prejemki (preživnine, odškodnine zaradi telesne poškodbe, denarne socialne pomoči, otroški dodatki, štipendije, nadomestila za invalidnost, oskrbnine,…) za tekoči mesec;
* **na denarna sredstva dolžnika pri bankah oziroma hranilnicah**. Če nekdo prejema denarne prejemke, ki so izvzeti iz davčne izvršbe in jih ne dviguje, se vsa nakazila iz prejšnjih mesecev štejejo kot prihranek in jih davčni organ lahko zarubi;
* **na denarne terjatve dolžnika**;
* **na premično premoženje dolžnika ali vrednostne papirje**;
* **na nepremično premoženje, delež družbenika v družbi ali iz premoženjskih pravic** (izvršbo opravi sodišče v skladu z zakonom, ki ureja izvršbo in zavarovanje).

Rubež premičnin

Zarubijo se lahko vse premičnine, ki so v lasti oziroma posesti dolžnika, razen predmetov, ki so iz davčne izvršbe izvzeti (npr. obleka, obutev, posoda, pohištvo, hrana, kurjava, delovna in plemenska živina, kmetijski stroji, redi, medalje, osebna pisma, medicinsko-tehnični pripomočki, gasilska zaščita in reševalna oprema, itd.). Najbolj pogosto se rubijo motorna vozila, plovila, osnovna sredstva, zaloga, trgovsko blago, vrednostni papirji in gotovina.

Zarubljene premičnine se prodajo na javni dražbi, z zbiranjem ponudb, z neposredno pogodbo, s komisijsko prodajo ali tako, da davčni organ dovoli dolžniku, da sam proda zarubljene premičnine. Način prodaje izbere davčni organ, pri čemer upošteva najugodnejši izid, ki ga bo lahko dosegel pri prodaji.

Izvršba na nepremičnine, delež družbenika v družbi ter iz premoženjskih pravic

Če neporavnanih obveznosti ni bilo mogoče izterjati iz njegovih prejemkov, sredstev na računih, terjatev ali iz njegovega premičnega premoženja, se lahko opravi davčna izvršba iz nepremičnega premoženja, deleža družbenika v družbi ter iz premoženjskih pravic. Izvršbo opravi sodišče v skladu z zakonom, ki ureja izvršbo in zavarovanje.

**Ali ste vedeli?**

Pri izvršbi na denarna sredstva DURS pošlje sklepe o izvršbi na vse banke, kjer imate odprte transakcijske račune. Vsaka banka vam bo zaračunala strošek obdelave sklepa.

Stroški davčne izvršbe

Vse stroške davčne izvršbe plača dolžnik. Ti znašajo **25,00 EUR** za sklep o izvršbi na denarne prejemke ali sredstva na bankah in hranilnicah, **75,00 EUR** za sklep o izvršbi na premičnine, **40,00 EUR** za vsako pot uslužbenca DURS v zvezi s postopkom davčne izvršbe iz premičnega premoženja.

V primeru davčne izvršbe na dolžnikova denarna sredstva pri bankah in hranilnicah mora dolžnik poleg davčnih stroškov plačati še bančne stroške, katere zaračuna banka za sprejem in obdelavo davčnega sklepa. Ti znašajo od **20,00 do 60,00 EUR.**

**28. NAKUP PREK SPLETA IZ TRETJIH DRŽAV**

Za poštne pošiljke iz držav, ki niso članice EU, morajo biti praviloma opravljene carinske formalnosti. Na način njihove izvedbe vpliva tudi to, kdo je izvajalec poštne storitve; Pošta Slovenije ali kateri od kurirskih servisov oziroma hitrih pošt.

Pošiljke z blagom v vrednosti do vključno 22 evrov (brez poštnine) so ob uvozu oproščene plačila vseh dajatev. Za pošiljke, vredne od 22 do vključno 150 evrov, se obračuna samo DDV. Za pošiljke, katerih skupna vrednost blaga presega 150 evrov, se poleg DDV plača tudi carina. Pri uvozu alkoholnih in tobačnih izdelkov ter parfumov in toaletnih vod navedene oprostitve ne veljajo.

Osnova za obračun carine je carinska vrednost blaga, v katero se v celoti vključuje tudi poštnina do namembnega kraja.

Carinske stopnje za najpogosteje uvožene izdelke: knjige, mobilni telefoni, prenosniki in tablični računalniki - 0, oblačila od 6,3 do 12 %, obutev od 3 do 17 %, glasbeni CD-ji - 3,5 %, DVD-ji (filmi) - 3,5 %.

DDV pri uvozu se obračuna od davčne osnove, ki jo sestavljata carinska vrednost blaga ter znesek carine in drugih dajatev, ki se plačujejo ob uvozu. DDV se glede na vrsto blaga obračuna po splošni stopnji 22 % oziroma znižani stopnji 9,5 %, ki velja npr. za živila, zdravila, knjige.

Carinski postopek je praviloma opravljen hitreje, če so na voljo potrebni podatki in dokumenti. Kupcem zato svetujemo, da naj preko pošiljatelja zagotovijo, da se v pošiljki nahaja ustrezen račun ali drugo primerno dokazilo o vrednosti nakupa (npr. izpis dražbe).

Cariniki se v poštnih pošiljkah pogosto srečujejo tudi z blagom, katerega uvoz je omejen ali prepovedan. Pogosto obravnavajo ponaredke različnega blaga, zato pri nakupih preko spleta svetujemo previdnost. Carina lahko tako blago zadrži, pozneje pa tudi odvzame in uniči. Če gre pošiljka v uničenje, naročnik blaga ostane brez vsega. Bistveno nižja cena izdelka na spletu kot v običajnih trgovinah je lahko tudi znak, da z blagom ni vse v redu. Pozornost velja tudi pri nakupu zdravil, saj je uvoz zdravil po pošti za fizične osebe prepovedan.

**29. PRIJAVA IN PLAČEVANJE TROŠARINE PRI PROIZVODNJI ŽGANJA ZA FIZIČNE OSEBE**

**Mali proizvajalec žganja**

Mali proizvajalec žganja je fizična oseba, ki ima v lasti oziroma v uporabi kotel za kuhanje žganja s prostornino 40 litrov ali več ter ne proizvaja alkohola in alkoholnih pijač v okviru dejavnosti, registrirane v skladu s predpisi, ki urejajo gospodarske družbe, ali v okviru dopolnilne dejavnosti po predpisih o kmetijstvu in letno ne proizvede več kot 500 litrov žganja.

Mali proizvajalec žganja je plačnik trošarine. Letni pavšalni znesek trošarine za vsak kotel s prostornino 40 do 100 litrov znaša 12,50 evra, za vsak kotel s prostornino nad 100 litrov pa 25 evrov. Malemu proizvajalcu žganja odmeri trošarino carinski organ z odločbo do 30. aprila tekočega leta za preteklo leto. Mali proizvajalec opravi prijavo na obrazcu TRO-MP.

Mali proizvajalci žganja imajo možnost zapečatenja kotla, kar pomeni, da v davčnih obdobjih, ko je kotel zapečaten, trošarinska obveznost ne nastane. Mali proizvajalec žganja vloži zahtevek za zapečatenje kotla v dveh izvodih pri pristojnem finančnem uradu (pri katerem je vložil prijavo za vpis v register trošarinskih zavezancev). V roku 15 dni od prejema zahteve za zapečatenje kotla carinski organ vložnika obvesti o točnem času, ko se bo pečatenje izvedlo. En izvod zahtevka za pečatenje, ki ga potrdi carinski delavec, prejme vložnik kot dokazilo o opravljenem zapečatenju kotla.

Ko želi mali proizvajalec zopet kuhati žganje, vloži pri pristojnem carinskem organu zahtevek za odpečatenje kotla v dveh izvodih. Carinski organ v roku 15 dni po prejemu zahtevka obvesti o izvedbi odpečatenja. Strošek zapečatenja kotla je 29,21 evra.

#### Kdo se ne šteje za malega proizvajalca žganja?

1. Fizična oseba s statusom samostojnega podjetnika posameznika, ker opravlja proizvodnjo alkohola in alkoholnih pijač v okviru dejavnosti, registrirane v skladu s predpisi, ki urejajo gospodarske družbe.
2. Fizična oseba, ki ima pri upravni enoti registrirano dopolnilno dejavnost (v skladu z Uredbo o vrsti, obsegu in pogojih za opravljanje dopolnilnih dejavnosti na kmetiji: predelava kmetijskih pridelkov, medu in čebeljih izdelkov, zelišč, gozdnih sadežev, gob in gozdnih asortimentov; žgane pijače), ker proizvaja alkohol in alkoholne pijače v okviru dejavnosti, registrirane v skladu s predpisi o kmetijstvu.
3. Fizična oseba, ki dejavnosti proizvodnje alkohola nimajo ustrezno registrirane, pa bi jo v skladu z navedenimi predpisi morale imeti, saj z opravljanjem dejavnosti pridobivajo dohodek oziroma opravljajo pridobitno dejavnost na trgu.
4. Fizična oseba, ki opravlja žganjekuho za druge osebe (ne za lastne potrebe).
5. Fizična oseba, ki letno proizvede več kot 500 litrov žganja.
6. Fizična oseba, ki proizvaja žganje, neskladno z definicijo naravnega žganja iz osmega odstavka 45. člena Zakona o trošarinah.

V teh primerih se je fizična oseba dolžna registrirati kot trošarinski zavezanec - proizvajalec alkohola in alkoholnih pijač. Prijava se opravi z obrazcem TRO-P. Mesečno mora obračunavati trošarino na obrazcu TRO-ALK2 in plačevati trošarino v višini 13,20 evra za 1 liter 100 % prostorninske vsebnosti alkohola.

Fizična oseba, ki samo proizvaja žganje in ga ne prodaja ter ni registrirana za opravljanje dejavnosti proizvodnje žganja, letno pa proizvede več kot 500 litrov žganja, obračuna in plača trošarino enkrat letno do 30. aprila za preteklo leto v višini 13,20 evra za 1 liter 100 % prostorninske vsebnosti alkohola.

**30. VRAČILO TROŠARINE OBDELOVALCEM ZEMLJIŠČ ZA FIZIČNE OSEBE**

Do vračila trošarine v višini 70 % povprečnega zneska trošarine, predpisane za plinsko olje za pogonski namen, so za energente, ki jih dokazljivo porabijo za pogon kmetijske in gozdarske mehanizacije, upravičeni kupci – fizične osebe, ki:

• so v registru kmetijskih gospodarstev pri ministrstvu, pristojnem za kmetijstvo, evidentirane kot nosilci kmetijskega gospodarstva in

• imajo 30. junija leta, za katero se uveljavlja vračilo, v RS v uporabi toliko kmetijskih in gozdnih zemljišč po posameznih vrstah dejanske rabe, da njihova normativna poraba goriva znaša vsaj 540 litrov za kmetijsko zemljišče in gozd oziroma vsaj 150 litrov za gozd.

Normativna poraba znaša:

• 200 litrov na 1 hektar njive ali vrta ali trajnih rastlin na njivskih površinah ali rastlinjaka ali matičnjaka ali trajnega travnika ali barjanskega travnika ali ekstenzivnega sadovnjaka

• 420 litrov na 1 hektar vinograda ali intenzivnega sadovnjaka ali hmeljišča ali oljčnika ali drugega trajnega nasada

• 50 litrov na 1 hektar plantaže gozdnega drevja

• 15 litrov na 1 hektar kmetijskega zemljišča, poraslega z gozdnim drevjem ali

• 15 litrov na 1 hektar gozda.

Vloga za vračilo trošarine za predhodno leto se vloži do 31. marca tekočega leta pri pristojnem carinskem uradu glede na stalno prebivališče vlagatelja zahtevka.

Vračilo trošarine se uveljavlja za dejansko porabljene količine goriva, nabavljenega v RS, vendar največ do višine normativne porabe.

Za vračilo trošarine se upošteva povprečni znesek trošarine za plinsko olje za pogonski namen v preteklem letu, kot ga ugotovi minister za finance.

Za uveljavitev vračila fizičnim osebam se upoštevajo izvirniki računov o nabavi goriva, ki se predložijo na zahtevo carinskega organa. Pri uveljavljanju vračila za gozd mora vlagatelj za kmetijsko gospodarstvo – kmetijo oziroma kmečko gospodinjstvo z več lastniki ali uporabniki gozda pridobiti pooblastilo z navedbo imena, priimka, naslova in davčne številke vseh lastnikov ali uporabnikov gozda ter njihovim podpisom.

Upravičenci do vračila trošarine morajo hraniti listine (račune), na podlagi katerih jim je bila vrnjena trošarina, 10 (deset) let po izteku leta, na katero se listine nanašajo, in jih predložiti na zahtevo carinskega organa.